Logo týždenníka Eurotelevízia
**Eurotelevízia** (do roku 1991 **Televízia**) je najstarší programový magazín na Slovensku. Vychádza každý piatok a obsahuje televízny program od nasledujúcej soboty do piatka. Pre lepšiu orientáciu slúži ponuka vybraných TV tipov na každý deň, ktoré upozorňujú na najzaujímavejšie filmy, dokumenty, seriály, detské programy i športové prenosy. Pravidelné miesto majú v časopise rozhovory s hercami, moderátormi, televíznymi a filmovými tvorcami, informácie z televízneho zákulisia, ale aj zo sveta domáceho a zahraničného šoubiznisu, témy o prírode, vede i histórii, recepty, poradňa a články o zdraví. Časopis má štandardne 76 strán (z toho 42 programových).

História
--------

Prvé titulky Televízie z rokov 1965 a 1966
Prvé číslo Eurotelevízie, vtedy ešte pod názvom **Televízia**, vyšlo začiatkom októbra 1965 ako slovenský programový časopis Česko-slovenskej televízie, stálo 80 halierov a na 16 stranách ponúkalo spolu s portrétmi hlásateliek programové stĺpce Československej televízie, Maďarskej TV Budapešť a Poľskej TV Katowice. Časopis bol čiernobiely s minimom obrázkov, publicistika sa zameriavala na rozhovory s osobnosťami kultúrneho a literárneho sveta, reportáže o populárnych inscenáciách, technické rady a state o rozvoji televízie. Príznačným bol úvodník s nadpisom Bližšie k divákom, v ktorom vtedajší oblastný riaditeľ ČST Jozef Vrabec napísal, že doterajšie informácie o televíznom programe nie sú dostatočné, preto je potrebný taký časopis, ktorý by sa "v plnom rozsahu venoval televíznej problematike a poskytoval divákovi predovšetkým širšie informácie o vysielaných reláciách, aby si mohol vybrať program podľa svojich osobných záľub a záujmov." Stabilnou rubrikou bol *Teleservis*, v ktorom Ing. Ján Kožehuba radil divákom, ako treba postupovať, aby mali kvalitný príjem televízneho signálu.

V roku 1975 začala Televízia vychádzať farebne
V roku 1970 časopis zmenil formát, vnútorné usporiadanie a zaviedol nové rubriky. Vychádzal na 12 stranách stredoeurópskeho novinového formátu. Uverejňoval výňatky z listov divákov pod hlavičkou *Videli – napísali*, udeľoval *Cenu divákov* najlepším reláciám, úvodníky informovali o programových zámeroch ČST, články upozorňovali na Tipy týždňa, oboznamovali čitateľov s televíznymi profesiami aj s históriou televízie. Od čísla 14/1975 vychádzal časopis pravidelne ako farebný.

Po roku 1989 sa výrazne rozšírila programová ponuka zahraničných staníc a v januári 1991 pribudla k názvu týždenníka predpona „*Euro-*". Eurotelevízia vychádzala od apríla 1990 vo vydavateľstve Euroskop, ktoré sa v auguste 2004 zlúčilo s vydavateľstvom Ringier. V septembri 2007 ju spolu s ďalšími dvoma programovými časopismi (Telemagazín a TV Max) prevzala do svojho portfólia nemecká spoločnosť Bauer Media Group. Prvé číslo Eurotelevízie v upravenej podobe (koncepčnej i grafickej) podľa predstáv nemeckých majiteľov vyšlo v septembri 2008. K logu pribudla červená hviezdička prevzatá z loga nemeckého časopisu TV Movie.

Od roku 2014 časopis nemá vlastné programové oddelenie a program televíznych staníc kupuje od externej českej firmy.

Pod hlavičkou Eurotelevízie vyšlo aj niekoľko špeciálov: FilmMax (2011), Búrlivé víno (2013), Retro Televízia (2016), Svet seriálov (2017), Prázdniny (2018), Susedia (2018).

Vlastníci
---------

V decembri 2018 prešli viaceré tituly nemeckého vydavateľstva Bauer Media Group na Slovensku aj v Česku do vydavateľstva Mafra, ktoré patrí do koncernu Agrofert. Medzi nimi aj Eurotelevízia.

Šéfredaktori Eurotelevízie
--------------------------

* X/1965 – VII/1971: František Petro
* VIII/1971 – XI/1977: Július Tvrdoň
* XII/1977 – IV/1978: Ján Turis
* V/1978 – V/1983: Matej Hlôška
* VI/1983 – VIII/1986: Ivan Mitošinka
* IX/1986 – XII/1989: Karol Hederling
* I/1990 – VI/1990: Miroslav Baranovič
* VII/1990 – V/2002: Taňa Lucká
* VI/2002 – X/2003: Renáta Klačanská
* XI/2003 – IX/2010: Elena Budinská-Slováková
* X/2010 – VII/2021: Eva Vargová
* Teresa Moroňová

Referencie
----------

1. ↑   *Eurotelevízia prepustila celé programové oddelenie* [online]. strategie.hnonline.sk, [cit. 2020-10-08]. Dostupné online.
2. ↑   *Strategie - Eurotelevízia bola najpredávanejším časopisom Vianoc* [online]. strategie.hnonline.sk, 2022-01-14, [cit. 2023-10-02]. Dostupné online.
3. ↑   *Strategie - Eurotelevízia bola v decembri najpredávanejším týždenníkom* [online]. strategie.hnonline.sk, 2023-02-20, [cit. 2023-10-02]. Dostupné online.

Zdroj
-----

* *Eurotelevízia* [online]. Bauer Media Group, [cit. 2013-02-26]. Dostupné online. Archivované 2013-03-26 z originálu.
*